作者:韋嗣立
標題:自湯還都經龍門北溪贈張左丞崔禮部崔光祿
內容:棲閑有愚穀，好事枉朝軒。樹接前驅擁，巖傳後騎喧。褰簾出野院，植杖候柴門。既拂林下席，仍攜池上樽。深期契幽賞，實謂展歡言。末眷誠未易，佳遊時更敦。俄看嘯儔侶，各已共飛鶱。延睇盡朝日，長懷通夜魂。空聞岸竹動，徒見浦花繁。多愧春鶯曲，相求意獨存。